**SAOPŠTENJE ZA MEDIJE**

Beograd, 20. septembar 2018.

**DAN BEZ AUTOMOBILA U VIŠE OD 40 GRADOVA I OPŠTINA U SRBIJI**

Na juče održanoj sednici Predsedništva Stalne konferencije gradova i opština (SKGO), ovaj organ kolektivno je podržao akciju “Dan bez automobila u gradovima i opštinama”. Time je broj gradova i opština, učesnika ove akcije, narastao na više od 40.

Ove godine, SKGO je u okviru Evropske nedelje mobilnosti organizovala akciju „Dan bez automobila u gradovima i opštinama“. U okviru ove akcije, **SKGO je pozvala predsednike opština i gradonačelnike da ličnim primerom podrže principe Evropske nedelje mobilnosti tako što će u petak, 21. septembra na posao doći bez automobila (pešice, javnim prevozom, biciklom).**

Evropska nedelja mobilnosti je manifestacija koja se održava svake godine u periodu od 16. do 22. Septembra, i u koju je ove godine uključeno preko 2600 gradova i opština iz 50 država sa više od 250 miliona stanovnika, koji na taj način iskazuju svoju solidarnost sa principima održive urbane mobilnosti.

Evropska nedelja mobilnosti je manifestacija kojom se promovišu alternativni vidovi saobraćaja u odnosu na motorizovani saobraćaj koji koristi fosilna goriva. Cilj Evropske nedelje mobilnosti je da se promotivnim manifestacijama i sprovođenjem makar jedne trajne mere u gradu ili opštini učini napor da se smanji korišćenje putničkih automobila i poboljšaju uslovi za javni saobraćaj, kretanje biciklista i pešaka. Tema ovogodišnje kampanje je multimodalnost – kombinovanje različitih vidova prevoza i zbog toga odabran je slogan „Kombinuj i kreći se!“

Akciju su podržali gradonačelnici Beograda, Sombora, Niša, Šapca, Kruševca, Kraljeva, Novog Sada, Kragujevca, Subotice, Pančeva, Zaječara, Sremske Mitrovice, Loznice, Pirota, Smedereva, Leskovca, Vranja kao i predsednici opština Bela Palanka, Bogatić, Svrljig, Lapovo, Osečina, Batočina, Vrbas, Mionica, Preševo, Srbobran, Bački Petrovac, Bačka Palanka, Pećinci, Vrnjačka Banja, Medveđa, Gadžin Han, Aranđelovac, Bečej, Kanjiža, Svilajnac, Bačka Topola, Čajetina, Sokobanja i gradskih opština Stari Grad, Savski Venac i Mladenovac iz Beograda i Pantelej iz Niša.

Čelni ljudi naših lokalnih samouprava ovom akcijom promovišu zdrave životne navike kod stanovništva, pešačenje i biciklizam, i ukazuju na potrebu da se započne rešavanje problema u gradovima izazvanih prevelikom upotrebom motornih vozila.

Raznovrsnim aktivnostima, manifestacijama i dešavanjima tokom cele nedelje, zatvaranjem ulica za saobraćaj, predavanjima o bezbednosti i slično, Evropsku nedelju mobilnosti će obeležiti 20 gradova i opština u Srbiji.